MEGA เด้งกลับ 5% หลังราคาร่วงแรงวานนี้ โบรกฯ วางเป้า 50 บ. ชี้ผลงานครึ่งปีหลังฟื้นตัว!
MEGA เด้งกลับ 5% หลังราคาร่วงแรงวานนี้ โบรกฯ วางเป้า 50 บ. ชี้ผลงานครึ่งปีหลังฟื้นตัว! ล่าสุด ณ เวลา 15.25 น. อยู่ที่ 36.50 บาท บวก 1.75 บาท หรือ 5.04% สูงสุดที่ 36.75 บาท ต่ำสุดที่ 34 บาท ด้วยมูลค่าซื้อขาย 152.80 ล้านบาท
16 ส.ค. 2561

ผู้สื่อข่าวรายงานว่า ราคาหุ้น บริษัท เมก้า ไลฟ์ไซแอ็นซ์ จำกัด (มหาชน) หรือ MEGA ล่าสุด ณ เวลา 15.25 น. อยู่ที่ 36.50 บาท บวก 1.75 บาท หรือ 5.04% สูงสุดที่ 36.75 บาท ต่ำสุดที่ 34 บาท ด้วยมูลค่าซื้อขาย 152.80 ล้านบาท

ทั้งนี้ ราคาหุ้น MEGA ปรับตัวขึ้นหลังจากวานนี้ (15 ส.ค.) ปรับตัวลดลงหนักกว่า 13%
โดย บล.เคทีบี (ประเทศไทย) ระบุในบทวิเคราะห์ แนะนำ “ซื้อ” MEGA ราคาเป้าหมาย 50 บาท/หุ้น อิง DCF โดยชอบแผนการรุกขยายตลาดทั้งในประเทศและต่างประเทศของบริษัทฯ ปัจจุบัน MEGA เทรดอยู่ที่ PER 25.8x และ PEG 1.39x ต่ำกว่าค่าเฉลี่ยอุตสาหกรรมทั้งกลุ่ม Pharmaceutical (PEG 2.5x),Commerce (PEG 1.6x) และ Healthcare (PEG 4.0x) ทั้งนี้ MEGA ประกาศจ่ายปันผลระหว่างกาลที่ 0.31 บาท ขึ้น XD วันที่ 28 ส.ค. 2018
อย่างไรก็ตาม ถึงแม้กำไรสุทธิครึ่งปีแรกจะคิดเป็น 41%ของกำไรสุทธิปี 61 แต่คาดว่าการบริโภคจะเริ่มฟื้นตัวในครึ่งปีหลังจึงคงประมาณการกำไรสุทธิปี 61 ยังคงเติบโตสูงต่อเนื่องที่ 21% เทียบจากปีก่อน อยู่ที่ 1,341 ล้านบาท และรายได้อยู่ที่ 10,679 ล้านบาท เพิ่มขึ้น 11% เทียบจากปีก่อน
ทั้งนี้เป็นผลมาจาก 1.) แนวโน้มการบริโภคที่ฟื้นตัว จากเศรษฐกิจที่ปรับตัวดีขึ้น และรายได้ต่อหัวประชากรปรับตัวเพิ่มขึ้น ส่งผลให้การบริโภควิตามินใน Indochina สูงขึ้น คาดว่ารายได้จาก Branded business อยู่ที่ 5,788 ล้านบาท เพิ่ม 14%เทียบจากปีก่อน
รวมทั้ง 2.) คาดว่าจะเห็น Synergy with Bio-life มากขึ้น ทั้งในด้านผลิตภัณฑ์และการเพิ่มช่องทางการจัดจำหน่ายในมาเลเซีย และการย้ายผลิตภัณฑ์ของ Bio-life มาผลิตที่โรงงาน MEGA และ 3) รายได้จาก Distribution business กลับมาฟื้นตัวอยู่ที่ 4,378 ล้านบาท เพิ่มขึ้น 8% เทียบจากปีก่อน จากการได้ลูกค้าใหม่มาเพิ่ม 3 ราย และคลังสินค้าในพม่าที่สร้างเสร็จแล้ว